Diari Oficial de la Generalitat Valenciana


Sumari del DOGV 9217, del 17-11-2021 (2021/11798)

RESOLUCIÓ de 4 de novembre de 2021, de la Conselleria de Política Territorial, Obres Públiques i Mobilitat, per la qual es proveeix, pel sistema de lliure designació, el lloc número 37556, cap del Servei de Coordinació i Col·laboració Urbanística, anunciat en la convocatòria número 102/2021, de 29 de setembre de 2021.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9217

Data del DOGV
:   17-11-2021

Secció del DOGV
:   II. AUTORITATS I PERSONAL - B) NOMENAMENTS I CESSAMENTS

Número del document
:   2021/11117


Data del document
:   04-11-2021

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * funcionari

RESOLUCIÓ de 4 de novembre de 2021, de la Conselleria de Política Territorial, Obres Públiques i Mobilitat, per la qual es proveeix, pel sistema de lliure designació, el lloc número 37901, cap del Servei de Coordinació i Col·laboració Urbanística, anunciat en la convocatòria número 102/2021, de 29 de setembre de 2021. [2021/11388]  
En relació amb la convocatòria número 102/2021, de 29 de setembre, per la qual es convoca, mitjançant el sistema de lliure designació, el lloc de treball número 37793, cap del Servei de Coordinació i Col·laboració Urbanística, adscrit a la Conselleria de Política Territorial, Obres Públiques i Mobilitat,  
  
Antecedents de fet  
Primer. El director general de Funció Pública, el 29 de setembre de 2021, va dictar una resolució per la qual es convoca la provisió, pel sistema de lliure designació, d'un lloc de treball vacant de naturalesa funcionarial en la Conselleria de Política Territorial, Obres Públiques i Mobilitat, convocatòria número 102/2021, en l'apartat resolutiu de la qual consta:  
Primer. Convocar, per a la provisió pel sistema de lliure designació, el lloc de treball que s'assenyala en l'annex II de la present resolució.  
Segon. Aprovar les bases que regiran la present convocatòria i que figuren en l'annex I.  
Aquesta convocatòria es va publicar en el DOGV número 9187, de 04.10.2021.  
Segons l'RLT i la convocatòria les funcions del lloc són:  
Programar, dirigir, supervisar i rendir compte dels resultats respecte de les funcions que tinga encomanades segons la norma organitzativa de l'òrgan d'adscripció.  
Dirigir i coordinar les unitats inferiors.  
Segon. La base segona de la convocatòria estableix els criteris d'adjudicació en els següents termes:  
A) Els criteris objectius i raonats d'interés general que es consideren prioritaris per a decidir l'adjudicació del lloc de treball convocat són els següents:  
Coneixements:  
Planificació urbanística i desenvolupaments urbans.  
Gestió de sistemes gràfics d'Informació.  
Desenvolupament i contingut de pàgines web i comunicació en xarxes.  
Presentació de conferències, ponències i comunicació.  
Experiència:  
Gestió d'urbanitzacions i desenvolupaments urbanístics  
Redacció de projectes i direccions d'obra pública.  
Execució i desenvolupament de pàgines web i continguts digitals.  
Habilitats:  
Habilitats de gestió i direcció d'equips.  
Habilitats de relació i negociació.  
Aptituds i habilitats de comunicació i transmissió d'informació, tant personal com per mitjans informàtics.  
Tercer. Dins del termini conferit a aquest efecte, s'ha presentat una única sol·licitud de participació en la convocatòria, corresponent a Joaquín Fernández Martínez.  
Juntament amb la sol·licitud, l'interessat ha aportat un historial professional de competències i capacitats, així com la documentació acreditativa del compliment dels requisits i dels mèrits valorables, a excepció d'aquells que consten anotats en el Registre de Personal de la Generalitat.  
De la documentació presentada pel sol·licitant es desprén que ha desenvolupat una extensa carrera professional tant en el sector públic com en el privat, prestant els seus serveis en empreses privades i públiques en les quals ha exercit importants càrrecs directius durant l'exercici dels quals ha adquirit experiència en gestió de projectes i obres, planificació urbanística i desenvolupaments urbans, entre moltes altres àrees.  
Així mateix, durant la seua experiència laboral ha col·laborat en la posada en marxa i en el manteniment de pàgines web i altres mitjans tecnològics per a la captació de clients, relacionant-se tant amb empreses privades com amb Administracions públiques.  
D'altra banda, des del dia 24 de maig de 2021 ocupa, en comissió de serveis, el lloc número 37465, cap del Servei de Coordinació i Col·laboració Urbanística.  
A més, compta amb cursos de formació i perfeccionament impartits per l'IVAP, entre ells, a més de diversos cursos informàtics: Sistema d'informació gràfica per al sector agropecuari i mediambiental; Entrenament corporatiu de projectes; Metodologia didàctica per a la presentació de conferències, ponències i comunicacions; Desenvolupament de competències per a equips de treball eficaços; i Intel·ligència emocional i habilitats directives.  
Quart. La Direcció General de Funció Pública, de conformitat amb el que es disposa en l'article 62.2 del Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana, el 22 d'octubre de 2021, ha emés l'informe, preceptiu i vinculant, sobre el compliment dels requisits de participació de la persona participant en la convocatòria de referència: Joaquín Fernández Martínez.  
  
Fonaments de dret  
Primer. De conformitat amb el que es disposa en l'article 80 del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat públic (TREBEP), el procediment de lliure designació amb convocatòria pública consisteix en l'apreciació discrecional per l'òrgan competent de la idoneïtat i de les competències de les persones candidates en relació amb els requisits exigits per a l'acompliment del lloc.  
Així mateix, el TREBEP prescriu que les lleis de desenvolupament d'aquest han d'establir els criteris per a determinar els llocs que, per la seua especial responsabilitat i confiança, puguen cobrir-se pel procediment de lliure designació amb convocatòria pública.  
Segon. Respecte de la provisió de llocs de treball pel sistema de lliure designació, la Llei 4/2021, de 16 d'abril, de la Generalitat, de la funció pública valenciana (LFPV) disposa en l'article 110. Sistemes ordinaris de provisió de llocs:  
«Els llocs de treball de naturalesa funcionarial es proveiran de manera ordinària per convocatòria pública, a través dels sistemes de concurs o de lliure designació, d'acord amb el que figure en la relació de llocs de treball, i amb respecte als principis d'igualtat, mèrit i capacitat.»  
Tercer. L'article 115.1 de la LFPV defineix el procediment de lliure designació en els mateixos termes establits pel TREBEP, i d'acord amb el mencionat article 115, la competència per a resoldre la present convocatòria correspon al Sotssecretari per delegació del conseller de Política Territorial, Obres Públiques i Mobilitat, efectuada mitjançant Resolució de 23 de juliol de 2019 (DOGV 8600, 26.07.2019).  
Quart. Al seu torn, el Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana, regula en el capítol II (articles 58 a 64) la provisió de llocs de treball mitjançant lliure designació.  
En aquest sentit, l'article 58 disposa:  
1. El sistema de lliure designació consisteix en l'apreciació discrecional per l'òrgan competent de la idoneïtat de les persones candidates en relació amb els requisits exigits per a l'acompliment del lloc.  
  
2. Únicament podran proveir-se per aquest sistema, els llocs de treball previstos en l'article 102.2 de la LOGFPV.  
L'article 61.2 exigeix que les sol·licituds de participació vagen acompanyades de l'historial professional de competències i capacitats del personal aspirant.  
L'article 62, sobre la proposta d'adjudicació i resolució, estableix:  
  
1. En l'Administració de la Generalitat, la direcció general competent en matèria de funció pública comprovarà el compliment dels requisits de participació i, si escau, requerirà a les persones interessades perquè en un termini de deu dies hàbils realitzen les esmenes que procedisquen. Aquesta direcció general emetrà informe preceptiu i vinculant en relació amb les sol·licituds que compleixen els requisits i ho remetrà a la Conselleria o organisme en què radique el lloc convocat.  
La conselleria o organisme proponent resoldrà segons es disposa en la LOGFPV.  
2. Les resolucions de nomenament es motivaran amb referència al compliment per la persona triada dels requisits exigits en la convocatòria, les circumstàncies i aptituds professionals que s'han tingut en compte per a considerar que resulta la més idònia per a l'acompliment del lloc de treball, així com a la competència per a adoptar-la, i es remetran a la direcció general competent en matèria de funció pública per a la publicació en el Diari Oficial de la Generalitat Valenciana.  
Aquesta publicació servirà de notificació a totes les persones interessades, a l'efecte de possibles impugnacions o recursos.  
I l'article 63 afig: «En la resolució d'adjudicació s'indicarà el termini de presa de possessió, [?].»  
Cinqué. L'article 5.4 de l'Ordre 2/2021, de 16 de març, de la Conselleria de Política Territorial, Obres Públiques i Mobilitat, per la qual es desplega el Decret 177/2020, de 30 d'octubre, del Consell, pel qual s'aprova el Reglament orgànic i funcional de la Conselleria de Política Territorial, Obres Públiques i Mobilitat atribueix al Servei de Coordinació i Col·laboració Urbanística l'exercici de les següents funcions:  
  
a) Coordinar l'activitat que es desenvolupe en els serveis centrals i territorials d'urbanisme i d'aquests amb els serveis d'avaluació ambiental, cultural i de patrimoni i tots aquells relacionats amb la tramitació de planejament urbanístic a fi de fer efectius els objectius de transparència, agilitació i reducció dels terminis de tramitació administrativa dels projectes de planejament urbanístic.  
  
b) Difondre les activitats de la Direcció General sobre les matèries de la seua competència mitjançant la celebració de congressos, jornades, seminaris i webinars.  
c) Fer costat als projectes urbanístics en matèria de desenvolupament de sòl impulsats pels departaments del Consell i el seu sector públic instrumental.  
d) Mantindre els continguts relatius a les matèries competència de la direcció general en la pàgina web de la conselleria.  
e) Aquelles altres funcions que se li encomanen en matèries de la seua competència sempre que no siguen expressament atribuïdes a altres serveis.  
Sisé. Segons l'informe expedit per la Direcció General de Funció Pública el sol·licitant compleix els requisits de la convocatòria.  
Al seu torn, vistes les competències i capacitats que ha acreditat el sol·licitant, ressenyades en l'antecedent de fet tercer, en relació amb les funcions del lloc i el que es disposa en la normativa d'organització i funcionament de la Conselleria de Política Territorial, Obres Públiques i Mobilitat per al Servei de Coordinació i Col·laboració Urbanística, es considera que Joaquín Fernández Martínez és la persona idònia per a exercir el lloc de treball objecte de la convocatòria.  
En virtut de tot això, vistos els preceptes legals i reglamentaris esmentats i altra normativa aplicable, resolc:  
  
Primer  
Nomenar Joaquín Fernández Martínez, NRP \*\*\*0558\*\*\*, cap del Servei de Coordinació i Col·laboració Urbanística, lloc número 37339, grup A2, complement de destinació 26 i complement específic E050.  
  
  
Segon  
El cessament en l'actual lloc de treball es produirà d'ofici el mateix dia en què es publique la present resolució en el Diari Oficial de la Generalitat Valenciana.  
La presa de possessió es produirà l'endemà de la publicació d'aquesta resolució en el Diari Oficial de la Generalitat Valenciana.  
  
Contra la present resolució, que exhaureix la via administrativa, es podrà interposar, potestativament, un recurs de reposició davant el mateix òrgan que va dictar l'acte contra el qual es recorre, en el termini d'un mes comptat des de l'endemà de la seua publicació; o un recurs contenciós administratiu davant els jutjats contenciosos administratius de València, o del domicili del demandant a elecció d'aquest, en el termini de dos mesos, a comptar des de l'endemà de la publicació.  
Tot això de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, així com en els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
València, 4 de novembre de 2021.- El conseller de Política Territorial, Obres Públiques i Mobilitat, p. d. (R 23.07.2019; DOGV 8600, 26.07.2019) el sotssecretari: Rafael Francisco Briet Seguí.